נפתלי בלומנטל

נפתלי בלומנטל (1 במרץ 1922 – 1 במאי 2022) היה איש ציבור ופוליטיקאי ישראלי. כיהן כמנכ"ל תאגיד "כור", מבקר ההסתדרות וחבר הכנסת.

ביוגרפיה
בלומנטל נולד בשנת 1922 בסטניסלב שבפולין (בתחומי אוקראינה של ימינו). בנעוריו היה חבר תנועת בני עקיבא ובשנת 1934 עלה ארצה מגרמניה.

בשנת 1938, בגיל 16, הצטרף לארגון "ההגנה".

עבד במשרד רואה החשבון האפט בחיפה. במלחמת העצמאות שירת כמפקד פלוגה בחטיבת כרמלי והשתחרר בדרגת סרן. בלומנטל השלים בחינות ראיית חשבון והחל לעבוד בשנת 1951 בסולל בונה. במרוצת השנים כיהן בתפקידים ניהוליים וכלכליים: מרכז המחלקה לביקורת והדרכה של מפעלי התעשייה, חשב החטיבה התעשייתית ב"כור", ראש אגף הכספים בהנהלת "כור", סמנכ"ל כספים ומסחר ב"כור" ומנכ"ל "כור סחר". בשנים 1977–1982 כיהן בלומנטל כמנכ"ל תאגיד "כור" ולאחר מכן המשיך לשמש כיו"ר מועצת המנהלים בחברה.

בשנת 1950 הצטרף בלומנטל לשורות מפא"י ובשנת 1981 נבחר במסגרת המערך לכנסת העשירית וכיהן כחבר ועדת הכספים. בפעילותו המפלגתית היה חבר במוסדותיה השונים ושימש כגזבר המפלגה.

בשנת 1986 מונה למבקר ההסתדרות.

בלומנטל המשיך בפעילות מקצועית ושימש כדירקטור במספר חברות (פיטק טכנולוגיות, אלול, פלמר, שיפר מגם תעשיות) עד יום מותו.

בלומנטל נפטר ב-1 במאי 2022, בגיל 100, והשאיר אחריו שני ילדים.

קישורים חיצוניים
 
 
 יום הולדת 95 לנפתלי בלומנטל, יוטיוב, 24 במרץ 2017

חברי כנסת מטעם המערך עבודה-מפ"ם
דירקטורים ישראלים
מנכ"לי כור תעשיות ובנותיה
חברי הכנסת העשירית
ישראלים ילידי פולין
בוגרי בני עקיבא
לוחמי ההגנה
ישראלים שהגיעו לגיל מאה
ישראלים שנולדו ב-1922
ישראלים שנפטרו ב-2022